CELEX: 32012D0422
Language: et
Date: 2012-07-23 00:00:00
Title: Nõukogu otsus 2012/422/ÜVJP, 23. juuli 2012 , millega toetatakse protsessi, mille tulemusel luuakse Lähis-Idas tuumarelvadest ja kõikidest muudest massihävitusrelvadest vaba tsoon

24.7.2012   
            
            
               ET
            
            
               Euroopa Liidu Teataja
            
            
               L 196/67
            
         NÕUKOGU OTSUS 2012/422/ÜVJP,
   23. juuli 2012,
   millega toetatakse protsessi, mille tulemusel luuakse Lähis-Idas tuumarelvadest ja kõikidest muudest massihävitusrelvadest vaba tsoon
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artiklit 28 ja artikli 31 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Liit rakendab aktiivselt massihävitusrelvade leviku vastast ELi strateegiat ja võtab selle III peatükis loetletud meetmeid, nt tõhustades mitmepoolsuse põhimõtte kohaldamist ja edendades stabiilset olukorda rahvusvahelisel ja piirkondlikul tasandil.
            
         
               (2)
            
            
               Liit toetab kindlalt mitmepoolsete lepingute süsteemi, mis annab õigusliku ja normatiivse aluse kõigile massihävitusrelvade leviku vastaste tegevuste jaoks. Liidu poliitika eesmärk on saavutada olemasolevate desarmeerimise ja massihävitusrelvade leviku tõkestamise alaste normide rakendamine ja üldine kohaldamine. Liit abistab kolmandaid riike mitmepoolsetest konventsioonidest ja režiimidest tulenevate kohustuste täitmisel.
            
         
               (3)
            
            
               13. juulil 2008 toimunud Pariisi Vahemere tippkohtumise ühisdeklaratsioonis, millega loodi Vahemere Liit, kinnitati veel kord ühist tahet saavutada rahu ja piirkondlik julgeolek kooskõlas 27.–28. novembril 1995 toimunud Euroopa-Vahemere konverentsil vastuvõetud Barcelona deklaratsiooniga, millega edendatakse muu hulgas piirkondlikku julgeolekut, tõkestades tuuma-, keemia- ja bioloogiliste relvade levikut, järgides rahvusvahelisi ja piirkondlikke relvade leviku tõkestamise kordasid ning relvastuskontrolli ja desarmeerimise lepinguid (nagu tuumarelva leviku tõkestamise leping, keemiarelva keelustamise konventsioon, bioloogiliste ja toksiinrelvade konventsioon ning tuumarelvakatsetuste üldise keelustamise leping) ja/või piirkondlikke kordasid, nagu relvavabad tsoonid, sealhulgas nende kontrolli korrad, ning saavutades vastavuse nende nõuetele ja täites heas usus relvastuskontrolli, desarmeerimise ja relvade leviku tõkestamise konventsioonidest tulenevaid kohustusi.
            
         
               (4)
            
            
               Vahemere Liidu osalised püüdlevad eesmärgi poole rajada Lähis-Idas vastastikku ja reaalselt kontrollitav tsoon, kus ei ole tuuma-, keemia- ja bioloogilisi massihävitusrelvi ega nende kandesüsteeme. Lisaks kaaluvad osapooled muu hulgas praktiliste sammude astumist, et tõkestada tuuma-, keemia- ja bioloogiliste relvade levikut ning tavarelvastuse liigset kogunemist.
            
         
               (5)
            
            
               Euroopa Liit korraldas 19.–20. juunil 2008 Pariisis seminari teemal „Lähis-Ida julgeolekuolukord, massihävitusrelvade leviku tõkestamine ja desarmeerimine”, millest võtsid osa piirkonna riikide ja liidu liikmesriikide esindajad ning samuti akadeemikud ja riiklikud tuumaenergiaagentuurid. Osalejad innustasid liitu edendama arutelude jätkamist erinevatel foorumitel ning liikuma järk-järgult ametlikumat laadi formaadi suunas, mille alusel toimuks muu hulgas arutelud valitsuste ametnike vahel, lähtudes seejuures Barcelona raamistikust, kuid tehes seda geograafiliselt kaasavamas formaadis.
            
         
               (6)
            
            
               Tuumarelva leviku tõkestamise lepingu 2010. aasta läbivaatamiskonverentsil rõhutati Lähis-Ida käsitleva 1995. aasta resolutsiooni (edaspidi „1995. aasta resolutsioon”) täieliku rakendamiseni viiva protsessi tähtsust. Seetõttu kiideti konverentsil heaks praktilised sammud, muu hulgas kaalutakse kõikide 1995. aasta resolutsiooni rakendamise toetamisele suunatud pakkumisi, sealhulgas liidu pakkumist korraldada 2008. aasta juunis korraldatud seminari jätkuseminar.
            
         
               (7)
            
            
               Tuumarelva leviku tõkestamise lepingu 2010. aasta läbivaatamiskonverentsil tunnistati ka kodanikuühiskonna tähtsat rolli 1995. aasta resolutsiooni rakendamisel ja julgustati kõiki jõupingutusi sellega seoses.
            
         
               (8)
            
            
               Liit korraldas 6.–7. juulil 2011 seminari Brüsselis, et edendada usalduse suurendamist ja toetada protsessi, mille eesmärk on luua Lähis-Idas tsoon, kus ei ole massihävitusrelvi ega nende kandevahendeid; sellest seminarist võtsid osa kõrged esindajad kõnealuse piirkonna riikidest, kolmest tuumarelva leviku tõkestamise lepingu depositaarriigist, liidu liikmesriikidest ja muudest huvitatud riikidest, samuti teadlased ning suuremate piirkondlike ja rahvusvaheliste organisatsioonide ametlikud esindajad. Seminaril osalejad soovitasid liidul tungivalt jätkata Lähis-Idas massihävitusrelvavaba tsooni loomise protsessi hõlbustamist, sealhulgas muude sarnaste algatuste kaudu enne 2012. aasta konverentsi, mille kutsuvad kokku ÜRO Julgeolekunõukogu ja 1995. aasta resolutsiooni kaasrahastajad.
            
         
               (9)
            
            
               ÜRO peasekretär ning tuumarelva leviku tõkestamise lepingu Lähis-Ida käsitleva 1995. aasta resolutsiooni kaassponsorite ning lepingu depositaarriikide Venemaa Föderatsiooni, Ühendkuningriigi ja USA valitsused nimetasid 14. oktoobril 2011 kõnealuse piirkonna riikidega konsulteerides aseriigisekretäri Jaakko Laajava Lähis-Idas tuumarelvadest ja kõikidest muudest massihävitusrelvadest vaba tsooni loomist käsitleva 2012. aasta konverentsi korraldajaks ning Soome selle konverentsi vastuvõtjariigiks.
            
         
               (10)
            
            
               Alates 2011. aasta novembrist on liit tihedalt konsulteerinud korraldaja ning tema meeskonnaga, et anda täiendavat toetust protsessile, mille eesmärk on luua Lähis-Idas tuumarelvadest ja kõikidest muudest massihävitusrelvadest vaba tsoon,
            
         ON VASTU VÕTNUD KÄESOLEVA OTSUSE:
   Artikkel 1
   1.   Järelemeetmete võtmiseks seoses 2011. aasta seminariga, mille eesmärk oli edendada usalduse suurendamist ja toetada protsessi, mille eesmärk on luua Lähis-Idas tsoon, kus ei ole massihävitusrelvi ega nende kandevahendeid, toetab liit meetmeid järgmiste eesmärkide saavutamiseks:
   
               a)
            
            
               toetada Lähis-Idas tuumarelvadest ja kõikidest muudest massihävitusrelvadest vaba tsooni loomist käsitleva 2012. aasta konverentsi korraldaja tööd;
            
         
               b)
            
            
               suurendada liidu nähtavust üleilmse osalejana kõnealuses piirkonnas ja massihävitusrelvade leviku tõkestamise valdkonnas;
            
         
               c)
            
            
               innustada piirkondliku poliitika- ja julgeolekualase dialoogi pidamist kodanikuühiskondades ja valitsustes ning eelkõige ekspertide, ametnike ja teadusasutuste töötajate hulgas;
            
         
               d)
            
            
               määrata kindlaks konkreetsed usaldust suurendavad meetmed, mis võiks olla praktilisteks sammudeks perspektiivi suunas luua Lähis-Idas tsoon, kus ei ole massihävitusrelvi ega nende kandevahendeid;
            
         
               e)
            
            
               innustada arutelu asjakohaste rahvusvaheliste lepingute ja muude instrumentide üldise kohaldamise ning täieliku rakendamise üle, et tõkestada massihävitusrelvade ja nende kandesüsteemide levikut;
            
         
               f)
            
            
               arutada tuumaenergia rahuotstarbelist kasutamist ja sellega seotud rahvusvahelist ja piirkondlikku koostööd puudutavaid küsimusi.
            
         2.   Seda arvestades sisaldavad liidu toetatavad projektid järgmiseid konkreetseid tegevusi:
   
               a)
            
            
               vahendite eraldamine 2008. ja 2011. aastal toimunud liidu seminaride jätkuürituseks, mis toimub enne 2012. aasta konverentsi mitteametliku seminari vormis;
            
         
               b)
            
            
               vahendite eraldamine jätkuseminaril käsitletavate teemade kohta taustadokumentide koostamiseks;
            
         
               c)
            
            
               vahendite eraldamine spetsiaalse lehekülje loomiseks eksperdirühmadest moodustatud massihävitusrelvade leviku tõkestamise ELi konsortsiumi veebisaidil;
            
         
               d)
            
            
               vahendite eraldamine liidu valitsusväliste ekspertide osalemiseks vajaduse korral ja tihedas koostöös Euroopa välisteenistusega asjaomastes ametlikes, valitsusvälistes ja mitteametlikes algatustes, näiteks Ammani raamistikus.
            
         Projektide üksikasjalik kirjeldus on esitatud lisas.
   Artikkel 2
   1.   Käesoleva otsuse rakendamise eest vastutab liidu välisasjade ja julgeolekupoliitika kõrge esindaja („kõrge esindaja”).
   2.   Artikli 1 lõikes 2 osutatud projektide tehnilist rakendamist teostab massihävitusrelvade leviku tõkestamise ELi konsortsium, mis täidab oma ülesandeid kõrge esindaja vastutusel. Sel eesmärgil sõlmib kõrge esindaja massihävitusrelvade leviku tõkestamise ELi konsortsiumiga vajalikud kokkulepped.
   Artikkel 3
   1.   Artikli 1 lõikes 2 osutatud projektide rakendamise lähtesumma on 352 000 eurot.
   2.   Kulutusi, mida rahastatakse lõikes 1 sätestatud summast, hallatakse vastavalt liidu eelarve suhtes kohaldatavatele menetlustele ja eeskirjadele.
   3.   Järelevalvet lõikes 1 osutatud kulutuste nõuetekohase haldamise üle teostab komisjon. Sel eesmärgil sõlmib komisjon massihävitusrelvade leviku tõkestamise ELi konsortsiumiga rahastamislepingu. Rahastamislepingus sätestatakse, et massihävitusrelvade leviku tõkestamise ELi konsortsium tagab liidu abi nähtavuse, mis vastab selle suurusele.
   4.   Komisjon püüab sõlmida lõikes 3 osutatud rahastamislepingu niipea kui võimalik pärast käesoleva otsuse jõustumist. Komisjon teavitab nõukogu nimetatud protsessis esilekerkinud raskustest ja lepingu sõlmimise kuupäevast.
   Artikkel 4
   1.   Kõrge esindaja annab nõukogule käesoleva otsuse rakendamise kohta aru, lähtudes massihävitusrelvade leviku tõkestamise ELi konsortsiumi koostatud korrapärastest aruannetest. Nimetatud aruannete põhjal viib nõukogu läbi hindamise.
   2.   Komisjon annab teavet artikli 1 lõikes 2 osutatud projektide finantsaspektide kohta.
   Artikkel 5
   1.   Käesolev otsus jõustub selle vastuvõtmise päeval.
   2.   Käesolev otsus kaotab kehtivuse 18 kuu möödumisel artikli 3 lõikes 3 osutatud rahastamislepingu sõlmimisest. Kui kuue kuu jooksul alates käesoleva otsuse jõustumisest ei ole nimetatud rahastamislepingut sõlmitud, kaotab otsus kehtivuse.
   
      Brüssel, 23. juuli 2012
      
         
            Nõukogu nimel
         
         
            eesistuja
         
         C. ASHTON
      
   
   
      LISA
      
         Projektid, millega toetatakse protsessi, mille tulemusel luuakse Lähis-Idas tuumarelvadest ja kõikidest muudest massihävitusrelvadest vaba tsoon
      
      1.   EESMÄRGID
      27.–28. novembril 1995 toimunud Euroopa-Vahemere konverentsil vastuvõetud Barcelona deklaratsioonis leppisid liit ja tema Vahemere piirkonna partnerid kokku, et püüavad rajada Lähis-Idas reaalselt kontrollitava tsooni, kus ei ole massihävitusrelvi ega nende kandesüsteeme. 2008. aastal Pariisi Vahemere tippkohtumisel vastuvõetud ühisdeklaratsioonis kinnitati liidu valmisolekut käsitleda praktilisi meetmeid ja töötada need välja, et luua sobiv baas tuumarelva leviku tõkestamise lepingu läbivaatamiskonverentsi Lähis-Ida käsitleva 1995. aasta resolutsiooni (edaspidi „1995. aasta resolutsioon”) rakendamiseks ja sellise tsooni loomiseks. Sellised praktilised sammud vaadati esimest korda läbi 2008. aasta juunis Pariisis korraldatud ELi seminaril „Lähis-Ida julgeolekuolukord, massihävitusrelvade leviku tõkestamine ja desarmeerimine” ning seejärel määratleti need 2011. aasta juulis Brüsselis peetud ELi seminaril, mille eesmärk oli edendada usalduse suurendamist ja toetada protsessi, mille eesmärk on luua Lähis-Idas tsoon, kus ei ole massihävitusrelvi ega nende kandevahendeid.
      Liidu arvates peaksid praktilised meetmed muu hulgas edendama massihävitusrelvade leviku tõkestamise, relvastuskontrolli ja desarmeerimise valdkonna kõikide mitmepoolsete lepingute ja instrumentide (näiteks tuumarelva leviku tõkestamise leping, keemiarelva keelustamise konventsioon, bioloogiliste ja toksiinrelvade konventsioon, tuumarelvakatsetuste üldise keelustamise leping ning ballistiliste kanderakettide leviku tõkestamise Haagi tegevusjuhend, samuti Rahvusvahelise Aatomienergiaagentuuri (IAEA) üldine kaitsemeetmete leping ja selle lisaprotokoll) üldist kohaldamist ja järgimist. Läbirääkimiste alustamine lõhustuvate materjalide tootmise keelustamise lepingu üle oleks selles kontekstis veel üks määrava tähtsusega samm. Sellised sammud võiksid olla olulised piirkondliku usalduse suurendamise meetmed, pidades silmas eesmärki rajada reaalselt kontrollitav tsoon, kus ei ole ei massihävitusrelvi ega nende kandesüsteeme.
      Liit soovib jätkata ja intensiivistada Vahemere Liidu asjaomaste partnerite ja kõigi teiste Lähis-Ida riikide vahel poliitilist ja julgeolekualast dialoogi küsimuste üle, mis on seotud massihävitusrelvadest vaba tsooni loomisega. Euroopa Liit usub, et konkreetsete usaldust suurendavate meetmete väljatöötamine ja rakendamine võiks soodustada edu saavutamist massihävitusrelvadest vaba tsooni loomisel.
      Arvestades seda, et piirkonnas kasvab huvi tuumaenergia rahuotstarbelise kasutamise arendamiseks, tuleks samuti teha jõupingutusi selleks, et tagada tuumaenergia rahuotstarbelise kasutamise arendamine kooskõlas parimate ohutus-, julgeoleku- ning tuumarelva leviku tõkestamise standarditega. Liit jätkab tuumarelva leviku tõkestamise lepingu 1995. aasta läbivaatamise ja pikendamise konverentsil vastuvõetud otsuste ja Lähis-Ida käsitleva resolutsiooni ning samuti tuumarelva leviku tõkestamise lepingu 2000. aasta läbivaatamiskonverentsi ja tuumarelva leviku tõkestamise lepingu 2010. aasta läbivaatamiskonverentsi lõppdokumentide toetamist. Tuumarelva leviku tõkestamise lepingu 2010. aasta läbivaatamiskonverentsil kinnitati seitse praktilist tegevust, muu hulgas konverentsi kokkukutsumine 2012. aastal, millel käsitletakse Lähis-Idas tuumarelvadest ja kõikidest muudest massihävitusrelvadest vaba tsooni loomist, ning kõigi pakkumiste kaalumine, mille eesmärk on toetada 1995. aasta resolutsiooni rakendamist.
      Pärast 2011. aasta juulis peetud edukat ELi seminari saaks liidu arvates neid eesmärke edasi arendada teise seminariga 2012. aasta konverentsi toetuseks.
      Liit soovib toetada eespool nimetatud eesmärkide saavutamist järgmiselt:
      
                  —
               
               
                  enne 2012. aasta konverentsi peetava jätkuseminari korraldamise kaudu;
               
            
                  —
               
               
                  eraldades vahendeid taustadokumentide koostamiseks, mis edastatakse jätkuseminari toetamise eesmärgil ekspertidele kõnealusest piirkonnast ja kaugemalt;
               
            
                  —
               
               
                  eraldades vahendeid massihävitusrelvade leviku tõkestamise ELi konsortsiumi veebisaidil (www.non-proliferation.eu) spetsiaalse lehekülje loomiseks;
               
            
                  —
               
               
                  eraldades vahendeid liidu valitsusväliste ekspertide osalemiseks vajaduse korral ja tihedas koostöös Euroopa välisteenistusega asjaomastes ametlikes, valitsusvälistes ja mitteametlikes algatustes, näiteks Ammani raamistikus.
               
            2.   PROJEKTIDE KIRJELDUS
      2.1.   1. projekt: Enne 2012. aasta konverentsi korraldatav seminar, millega toetatakse protsessi, mille tulemusel luuakse Lähis-Idas tuumarelvadest ja kõikidest muudest massihävitusrelvadest vaba tsoon
      
      2.1.1.   Projekti eesmärk
      
      
                  a)
               
               
                  korraldada enne 2012. aasta konverentsi jätkuüritus 6.–7. juulil 2011 Brüsselis mitteametliku üldise kohtumise vormis peetud ELi seminarile, mille eesmärk oli edendada protsessi Lähis-Idas massihävitusrelvade ja nende kandevahendite vaba tsooni loomiseks;
               
            
                  b)
               
               
                  arutada Lähis-Ida piirkondliku julgeolekuga seotud küsimusi, sealhulgas massihävitusrelvade ja nende kandevahendite leviku tõkestamise küsimusi ning tavapäraseid küsimusi;
               
            
                  c)
               
               
                  uurida võimalikke usaldust suurendavaid meetmeid, et hõlbustada protsessi Lähis-Idas sellise tsooni loomise suunas, kus ei ole tuumarelvi ega muid massihävitusrelvi;
               
            
                  d)
               
               
                  arutada võimalusi üldiselt kohaldada ja rakendada rahvusvahelisi massihävitusrelvade leviku tõkestamise ja desarmeerimise alaseid lepinguid ning muid instrumente;
               
            
                  e)
               
               
                  uurida rahumeelse tuumaenergiaalase koostöö ja sellega seotud abistavate meetmete väljavaateid.
               
            2.1.2.   Projekti oodatavad tulemused
      
      
                  a)
               
               
                  toetatakse tuumarelvadest ja kõikidest muudest massihävitusrelvadest vaba tsooni loomist käsitleva 2012. aasta konverentsi korraldajat selle ürituse läbiviimisel ja korraldamisel;
               
            
                  b)
               
               
                  süvendatakse dialoogi ja luuakse usaldust kodanikuühiskonna ja valitsuste seas, et saavutada täiendavalt edu selle protsessi toetamisel, mille tulemusena luuakse Lähis-Idas tuumarelvade ja muude massihävitusrelvade vaba tsoon;
               
            
                  c)
               
               
                  parandatakse vastastikust arusaamist küsimustest, mis mõjutavad piirkondlikku julgeolekuolukorda, käsitledes muu hulgas massihävitusrelvade ja nende kandevahendite leviku tõkestamist ning tavapäraseid küsimusi;
               
            
                  d)
               
               
                  suurendatakse teadlikkust, teadmisi ja arusaamist praktiliste sammude kohta, mis on vajalikud Lähis-Idas sellise tsooni loomiseks, kus ei ole massihävitusrelvi ega nende kandevahendeid;
               
            
                  e)
               
               
                  aidatakse kaasa jõupingutustele üldiselt kohaldada ja rakendada rahvusvahelisi massihävitusrelvade leviku tõkestamise ja desarmeerimise alaseid lepinguid ning muid instrumente;
               
            
                  f)
               
               
                  hõlbustatakse rahvusvahelist ja piirkondlikku koostööd seoses tuumaenergia rahuotstarbelise kasutamisega kooskõlas parimate tuumaohutuse- ja julgeoleku- ning tuumarelva leviku tõkestamise standarditega.
               
            2.1.3.   Projekti kirjeldus
      
      Projektis nähakse ette ühe kahepäevase seminari korraldamine eelistatavalt kas Brüsselis või Lähis-Ida piirkonnas. Seminarist võtavad osa asjaomaste liidu institutsioonide ning liikmesriikide, kõikide Lähis-Ida riikide, tuumarelva omavate riikide ja asjaomaste rahvusvaheliste organisatsioonide esindajad ning akadeemilised eksperdid. Eeldatavalt osaleb seminaril umbes 150 inimest.
      Arutelusid juhivad akadeemilised eksperdid. Pidades silmas käsitletavate teemade tundlikkust, viiakse arutelud läbi lähtudes Chatham House’i põhimõttest, et võimaldada mitteametlikumat ja avatumat arutelu ilma koosolekul saadud teabe allika tuvastamiseta.
      Kaetakse kutsutud osalejate ja sõnavõtjate (teadlased ja kolmandate riikide ametnikud) reisi- ja elamiskulud ning neile makstakse päevaraha. Samuti on nõukogu otsusega ette nähtud rahalised vahendid kõikide muude kulude katmiseks, sealhulgas konverentsiseadmete, varustuse, lõunasöökide, õhtusöökide ja kohvipausidega seotud kulude katmiseks. Seminari töökeel on inglise keel.
      Massihävitusrelvade leviku tõkestamise ELi konsortsium esitab tihedas koostöös kõrge esindaja esindaja ja liikmesriikidega kutsed seminarist osavõtuks ning koostab konverentsi päevakorra.
      Massihävitusrelvade leviku tõkestamise ELi konsortsium koostab kohtumisi käsitleva aruande ja saadab selle kõrge esindaja esindajale ja konverentsi korraldajale. Aruannet võib jagada liidu asjaomastele organitele, kõikidele Lähis-Ida ja muudele huvitatud riikidele ning pädevatele rahvusvahelistele organisatsioonidele.
      2.2.   2. projekt: Taustadokumendid
      
      2.2.1.   Projekti eesmärk
      
      
                  a)
               
               
                  koostatakse kuni 20 taustadokumenti seminaril käsitletavate teemade kohta, millega toetatakse protsessi, mille tulemusel luuakse Lähis-Idas tuumarelvade ja kõigi muude massihävitusrelvade vaba tsoon;
               
            
                  b)
               
               
                  luuakse vahendeid mõistmaks piirkondlikku julgeolekuolukorda, sealhulgas massihävitusrelvade ja nende kandevahendite leviku tõkestamist ning tavapäraseid küsimusi;
               
            
                  c)
               
               
                  määratakse kindlaks võimalikud usaldust suurendavad meetmed, mis võiks olla praktilisteks sammudeks perspektiivi suunas luua Lähis-Idas tsoon, kus ei ole massihävitusrelvi ega nende kandevahendeid;
               
            
                  d)
               
               
                  määratakse kindlaks viisid, kuidas saavutada täiendavat edu rahvusvaheliste massihävitusrelvade leviku tõkestamise ja desarmeerimise alaste lepingute ning muude instrumentide üldisel kohaldamisel ja rakendamisel;
               
            
                  e)
               
               
                  määratakse kindlaks väljavaated rahumeelseks tuumaenergiaalaseks koostööks riikide energiapoliitika ja vajaduste kontekstis.
               
            2.2.2.   Projekti oodatavad tulemused
      
      
                  a)
               
               
                  antakse ideid ja tehakse ettepanekuid seoses seminariga, millega toetatakse usalduse suurendamise protsessi, mille tulemusel luuakse Lähis-Idas tsoon, kus ei ole massihävitusrelvi ega nende kandevahendeid, ning aidatakse kaasa sihipärase ja struktureeritud arutelu pidamisele kõikides asjakohastes küsimustes;
               
            
                  b)
               
               
                  suurendatakse kodanikuühiskondade ja valitsuste teadlikkust, teadmisi ja arusaamist küsimustest, mis on seotud massihävitusrelvadest ja nende kandevahenditest vaba tsooni ning piirkondliku julgeolekuga Lähis-Idas;
               
            
                  c)
               
               
                  pakutakse valitsustele ja rahvusvahelistele organisatsioonidele välja poliitilisi ja/või tegevuslikke poliitikavalikuid, et lihtsustada protsessi, mis viib lähemale Lähis-Idas massihävitusrelvadest ja nende kandevahenditest vaba tsooni loomisele ning piirkondlikule julgeolekule.
               
            2.2.3.   Projekti kirjeldus
      
      Projekti raames koostatakse kuni 20 taustadokumenti, mis on viis kuni kümme lehekülge pikad. Taustadokumendid koostab või tellib massihävitusrelvade leviku tõkestamise ELi konsortsium ja nendes ei esitata tingimata liidu institutsioonide või liikmesriikide seisukohti. Massihävitusrelvade leviku tõkestamise ELi konsortsium korraldab dokumentide hanke, et julgustada osalema kõnealuse piirkonna eksperte.
      Taustadokumentides käsitletakse seminaril arutatavaid teemasid, millega toetatakse protsessi, mille tulemusel luuakse Lähis-Idas tuumarelvade ja kõikide muude massihävitusrelvade vaba tsoon. Iga dokument raamistab poliitilisi ja/või tegevuslikke poliitikavalikuid.
      Taustadokumendid edastatakse seminaril osalejatele, liidu asjaomastele organitele, liikmesriikidele, kõikidele Lähis-Ida ja muudele huvitatud riikidele ning pädevatele rahvusvahelistele organisatsioonidele. Taustadokumendid võidakse avaldada massihävitusrelvade leviku tõkestamise ELi konsortsiumi veebisaidil.
      Taustadokumendid võidakse koguda kokku ühte köitesse, et need pärast seminari koos avaldada.
      2.3.   3. projekt: Spetsiaalse lehekülje loomine eksperdirühmadest moodustatud massihävitusrelvade leviku tõkestamise ELi konsortsiumi veebisaidil
      
      2.3.1.   Projekti eesmärk
      
      
                  a)
               
               
                  soodustada arutelu ja koostööd valitsusametnike ja kodanikuühiskonna, valitsusväliste organisatsioonide ja teadusasutuste vahel;
               
            
                  b)
               
               
                  luua spetsiaalne lehekülg, kus massihävitusrelvade leviku tõkestamise eksperdirühmad saavad vahetada oma sõltumatuid seisukohti ja analüüsida seminaril käsitletud teemasid.
               
            2.3.2.   Projekti oodatavad tulemused
      
      Hõlbustatakse arvamuste vahetust ja suurendatakse kodanikuühiskonna, valitsusväliste organisatsioonide ja teadusasutuste panust protsessi, eesmärgiga luua Lähis-Idas massihävitusrelvavaba tsoon.
      2.3.3.   Projekti kirjeldus
      
      Projekti eesmärk on luua spetsiaalne lehekülg massihävitusrelvade leviku tõkestamise ELi konsortsiumi veebisaidil, millelt oleks võimalik tasuta alla laadida kõiki asjakohaseid dokumente, sealhulgas seminari jaoks koostatud ja avaldatud dokumente ning nende sõltumatute eksperdirühmade dokumente, kes soovivad jagada oma uuringutulemusi seminaril käsitletud küsimuste kohta.
      2.4.   4. projekt: liidu valitsusväliste ekspertide osalemine vajaduse korral ja tihedas koostöös Euroopa välisteenistusega asjaomastes ametlikes, valitsusvälistes ja mitteametlikes algatustes, näiteks Ammani raamistikus. Asjakohase ajutise temaatilise algatuse rahastamine
      
      2.4.1.   Projekti eesmärk
      
      Tagada, sealhulgas temaatiliste algatuste rahastamise kaudu, liidu ekspertide piisav osalemine ja täielik esindatus asjaomastes rahvusvahelise või piirkondliku tasandi ametlikes, valitsusvälistes ja mitteametlikes algatustes, mis on juba käivitatud (Ammani raamistik) või käivitatakse lähitulevikus, et aidata kaasa protsessile Lähis-Idas massihävitusrelvavaba tsooni loomiseks.
      2.4.2.   Projekti oodatavad tulemused
      
      Kogutakse teavet ja koostatakse temaatilisi trükiseid, hoitakse alles kasulik võrgustik ning mõjutatakse positiivselt kogu protsessi Lähis-Idas massihävitusrelvavaba tsooni loomise suunas.
      2.4.3.   Projekti kirjeldus
      
      Toetatakse liidu valitsusväliste ekspertide osalemist rahvusvahelise või piirkondliku tasandi asjaomastes ametlikes, valitsusvälistes ja mitteametlikes algatustes, kui liidu ametnikud nendes algatustes ei osale.
      3.   KESTUS
      Projektide rakendamise eeldatav kogukestus on 18 kuud.
      4.   KASUSAAJAD
      Projekti kasusaajad on:
      
                  a)
               
               
                  Lähis-Ida riigid;
               
            
                  b)
               
               
                  muud huvitatud riigid;
               
            
                  c)
               
               
                  asjaomased rahvusvahelised organisatsioonid;
               
            
                  d)
               
               
                  kodanikuühiskond.
               
            5.   MENETLUSASPEKTID, KOORDINEERIMINE JA JUHTKOMITEE
      Juhtkomitee moodustavad kõrge esindaja esindaja ja rakendusüksuse esindaja iga konkreetse projekti puhul. Juhtkomitee vaatab nõukogu otsuse rakendamise regulaarselt vähemalt iga kuue kuu tagant läbi, kasutades muu hulgas elektroonilisi kommunikatsioonivahendeid.
      6.   RAKENDUSÜKSUSED
      Käesoleva nõukogu otsuse tehniline rakendamine tehakse ülesandeks massihävitusrelvade leviku tõkestamise ELi konsortsiumile.
      Nimetatud konsortsium täidab oma ülesandeid kõrge esindaja vastutusel. Oma tegevuste läbiviimisel teeb ta vastavalt vajadusele koostööd kõrge esindaja, liikmesriikide, muude osalevate riikide ja rahvusvaheliste organisatsioonidega.